|  |  |  |
| --- | --- | --- |
| Sjøfartsdirektoratet  Postboks 2222  5509 HAUGESUND |  |  |
| |  |  |  | | --- | --- | --- | | Deres ref | Vår ref  17/4488-4 | Dato  22. desember 2017 | |  | | | | | |

Sjøfartsdirektoratet (Sdir) – styringsdialog og budsjett for 2018 – tildelingsbrev

[1. Innledning 1](#_Toc501444613)

[2. Overordnede utfordringer og prioriteringer 2](#_Toc501444614)

[3. Mål og indikatorer 3](#_Toc501444615)

[4. Prioriterte tiltak og bestillinger i 2018 4](#_Toc501444616)

[5. Andre forutsetninger og krav 6](#_Toc501444617)

[6. Budsjettvedtak og fullmakter for 2018 7](#_Toc501444618)

[Vedlegg 1: Styringskalenderen for 2018 10](#_Toc501444619)

[Vedlegg 2: Fullmakter 2018 11](#_Toc501444620)

# Innledning

Vi viser til Innst. 8 S (2017–2018) og Innst. 9 (2017-2018) og Prop. 1 S (2017–2018) for Nærings- og fiskeridepartementet og Klima- og miljødepartementet. Departementene meddeler med dette Stortingets budsjettvedtak og departementets styringssignaler for Sjøfartsdirektoratet i 2018.

Tildelingsbrevet fastsetter mål, indikatorer og prioriterte tiltak for Sjøfartsdirektoratets virksomhet i 2018. Brevet spesifiserer også enkelte konkrete oppgaver og bestillinger for 2018, men gir ikke en uttømmende oversikt over virksomhetens oppgaver. Virksomhetens myndighet, ansvar og faste oppgaver framgår av hovedinstruksen for styringen av Sjøfartsdirektoratet, fastsatt 22. desember 2017.

Departementet tar forbehold om at virksomheten innenfor gjeldende budsjettrammer kan bli pålagt oppgaver i tillegg til de som er beskrevet i dette brevet. I slike tilfeller skal det sendes tillegg til tildelingsbrev.

# 2. Overordnede utfordringer og prioriteringer

Maritim næring er blant Norges mest globale og innovative næringer. Deler av næringen har de siste årene opplevd betydelige utfordringer som følge av lavere oljepris og redusert etterspørsel etter tjenester og produkter til petroleumsnæringen. Samtidig er næringen innovativ og omstillingsdyktig. Regjeringens maritime strategi fra 2015 "Maritime muligheter – blå vekst, grønn fremtid" sammenfatter regjeringens maritime politikk og omfatter en rekke tiltak som skal sikre den maritime næringen forutsigbare og framtidsrettede rammevilkår. I 2017 la regjeringen fram en havstrategien "Ny vekst, stolt historie". Strategien samler regjeringens satsing på de norske havnæringene. Regjeringens hovedmål er å bidra til størst mulig samlet bærekraftig verdiskaping og sysselsetting i havnæringene.

Miljøvennlig skipsfart er et prioritert innsatsområde i klimapolitikken og i regjeringens maritime strategi og i havstrategien. Omstilling til mer bruk av lav- og nullutslippsløsninger innenfor norsk maritim næring bidrar til å redusere utslipp av klimagasser samtidig som det gir utviklingsmuligheter og konkurransefortrinn for næringen. Direktoratet skal fortsatt være sentral i dette arbeidet.

Norge er tjent med økende grad av felles regulering. På skipsfartsområdet er regelverks-utviklingen i IMO av sentral betydning. Gode nasjonale løsninger som åpner for innovasjon og ny virksomhet bør fremmes i fora hvor internasjonalt regelverk fremforhandles, som f.eks. i FNs sjøfartsorganisasjon IMO. I 2018 skal miljøkomiteen i IMO vedta en klimastrategi. Sjøfartsdirektoratet skal bidra aktivt til at strategien vedtas.

Regjeringen vil i 2018 arbeide videre for å sikre en effektiv og kundeorientert sjøfarts-administrasjon og konkurransedyktige skipsregistre. Sjøfartsdirektoratet skal arbeide for ytterligere forenklinger for den maritime næringen og effektivisering av egen drift gjennom satsning på gode digitale og lett tilgjengelige tjenester. Direktoratet skal prioritere arbeidet med kompetansebygging knyttet til nye innovative og miljøtekniske løsninger, samt legge til rette for teknologiutvikling og ytterligere automatisering på skip.

Regjeringen skal i 2018 legge frem en melding til Stortinget om sikkerhet til sjøs. Meldingen skal også omtale ulykker knyttet til bruk av fritidsbåt. Departementet vil ha behov for bistand fra Sjøfartsdirektoratet i arbeidet med meldingen, og direktoratet skal prioritere dette.

# Mål og indikatorer

|  |
| --- |
| Samfunnsoppdrag |
| Sjøfartsdirektoratet skal være en viktig og sentral aktør for å bidra til å utvikle sikker og miljøvennlig maritim virksomhet for skip og mannskap. Direktoratet skal arbeide for å redusere ulykker med fartøy gjennom nasjonalt og internasjonalt regelverksarbeid, dokumentkontroll, revisjoner og tilsyn av norske og utenlandske skip og annet forebyggende arbeid. Direktoratet skal være en tillitsskapende registerfører. |

|  |
| --- |
| Overordnet mål |
| Den foretrukne maritime administrasjonen. |

|  |
| --- |
| Hovedmål |
| 1. Sjøfartsdirektoratet skal arbeide for høy sikkerhet for liv, helse og miljø og materielle verdier. |
| 1. Sjøfartsdirektoratet skal være kundeorientert og effektiv. |
| 1. Sjøfartsdirektoratet skal være synlig, kompetent og anerkjent. |

## 3.1 Høy sikkerhet for liv, helse og miljø og materielle verdier

Sjøfartsdirektoratet skal arbeide for høy sikkerhet for liv, helse og miljø og materielle verdier.

Sjøfartsdirektoratet fører tilsyn med bygging og drift av fartøy med norsk flagg og deres rederier, samtidig som direktoratet fører tilsyn med utenlandske fartøy i norske havner. Direktoratet utsteder sertifikater for sjøfolk og fører tilsyn med norske utdanningsinstitusjoner i tillegg til tilsyn med gode arbeids- og levevilkår på fartøy. For å kunne drive forebyggende arbeid for å redusere antall ulykker i både nærings- og fritidsflåten overvåkes risikobildet.

### 3.1.1 Indikatorer

* Status for ulykkesbildet i de ulike segmentene.
* Status for havnestatskontroll iht. Paris MoU.
* Status for US Coast Guard Qualship 21 liste.
* Resultat av ulike tilsyn knyttet til skip.
* Resultat av tilsyn knyttet til klasseselskap.
* Resultat av tilsyn med godkjente foretak.
* Resultat av tilsyn med utdanningsinstitusjoner.
* Status fra MLC- tilsyn angående trivsel og velferdstiltak for sjøfolk.
* Vurdering av forebyggende og holdningsskapende tiltak for nærings- og fritidsflåten.
* Status materielle verdier (Skipsregistrene).
* Utvikling av lav- og nullutslippsløsninger i skipsfarten.

## 3.2 En kundeorientert og effektiv administrasjon

Sjøfartsdirektoratet skal lytte til innspill fra næringen og andre samarbeidspartnere for å gjøre sine tjenester så gode og hensiktsmessige som mulig. Kundeundersøkelser og bransjekontakt vil være nyttige verktøy i dette arbeidet. Utvikling av et tilstrekkelig, klart og brukervennlig regelverk vil bidra til å nå målet.

### 3.2.1 Indikatorer

* Resultat av serviceprogram og kundereisen.
* Resultat av kundeundersøkelsen.
* Status i forhold til digitaliseringsrundskrivet.
* Erfaring fra dialog med næringen, forskningsinstitusjoner og organisasjonene i regelverksutvikling og internasjonalt arbeid generelt.
* Involvering i innovasjonsprosjekter.
* Involvering i utviklingsarbeid for grønne løsninger i skipsfarten.
* Resultat av risikovurdering innenfor tilsyn.

## 3.3 En synlig, kompetent og anerkjent administrasjon

Sjøfartsdirektoratet/Norwegian Maritime Authority skal være et merkenavn som er godt anerkjent i det maritime miljøet både nasjonalt og internasjonalt. Direktoratet skal forbindes med kvalitet, kompetanse, innovasjon og kundefokus. Kvalitet skal kjennetegne alle prosesser.

### 3.3.1 Indikatorer

* Status for potensialet for innflagging fra norske rederier/managementselskaper.
* Andel av den norskkontrollerte flåten i NIS/NOR.
* Status NIS/NOR.
* Erfaringer fra kontaktmøter og oppsøkende virksomhet med de mest aktuelle kundene og fagmiljøene.
* Utvikling i antall sjøfolk og rederi/skip som er med i tilskuddsordningen til sysselsetting av arbeidstakere til sjøs.
* Resultat av kontrollvirksomhet i tilskuddsordningen til sysselsetting av arbeidstakere til sjøs.
* Resultat av kontroll med fartsområdebegrensningene for skip i NIS.
* Resultat av kundeundersøkelser og interne arbeidsmiljøkartlegginger.
* Status for arbeidet med å gjøre norsk innovasjon til internasjonal standard.
* Resultat av markedsføring.

# 4. Prioriterte tiltak og bestillinger i 2018

## 4.1 Prioriterte tiltak

Sjøfartsdirektoratet skal i 2018 legge vekt på å møte næringens behov som følge av omstillinger i skipsfarten, nye miljøtekniske og autonome løsninger for skip og endringer i havbruksnæringen.

Sjøfartsdirektoratet skal i arbeidet videreutvikle den tekniske maritime og juridiske kunnskapen og sikre at direktoratet har tilstrekkelig personell med slik kompetanse. Målet er bl.a. en forutsigbar og effektiv prosess for myndighetsbehandling av skip som bygges med innovativ teknologi.

Sjøfartsdirektoratet skal legge vekt på forenkling for den maritime næringen gjennom gode digitale og lett tilgjengelige tjenester, dialog og et tilstrekkelig, klart og brukervennlig regel-verk. Sjøfartsdirektoratet skal også arbeide for å markedsføre Norge som flaggstat for å få flere rederier til å velge NIS og NOR.

Sjøfartsdirektoratet skal være en synlig og tydelig pådriver i det internasjonale regelverks-arbeidet for sikkerhet, miljø og innovasjoner gjennom å delta i organisasjoner som IMO, ILO, Paris MoU og EU. I 2018 vil videreutvikling av et klima- og miljøvennlig internasjonalt regel-verk i IMO være et prioritert område.

Direktoratet skal sikre en forutsigbar og effektiv prosess for myndighetsbehandling av skip som bygges med innovativ klima- og miljøvennlig teknologi.

Sjøfartsdirektoratet skal fortsette sitt forebyggende arbeid for å redusere antall ulykker i både fritidsbåtflåten og næringsflåten. Dette inkluderer holdningsskapende arbeid.

Direktoratet skal bidra i arbeidet med det faglige grunnlaget for forvaltningsplanene for norske havområder.

## 4.2 Bestillinger

|  |  |
| --- | --- |
| Innspill til stortingsmelding om sikkerhet til sjøs, jf. brev av 23. oktober 2017. | Frist innspill 22. januar 2018. |
| Oppfølging av rapport om regelverk for havbruk lengre til havs. | Løpende. |
| Arbeid med omlegging av Sjøfartsdirektoratets gebyrstruktur. | Frist etter nærmere avtale. |
| Evaluering av overtredelsesgebyr. | Frist innspill 26. januar 2018. |
| Arbeid med kontroll- og forvaltningstiltak i tilskuddsordningen. | Løpende. |
| Utrede med sikte på å gjennomføre tiltak for å redusere utslipp fra skip i verdensarvfjordene. | Frist innen utgangen av 2018. |
| Utrede med sikte på å endre kravene for utslipp av kloakk fra skip i norske farvann. | Frist innen utgangen av 2018. |
| I samarbeid med Miljødirektoratet utrede muligheten for og konsekvenser av innføringen av et omsetningskrav for bære­kraftig biodrivstoff i skipsfarten. | Frist 30. juni 2018. |
| Bistå KLD i arbeidet med å sikre at det internasjonale ramme­verket for reduksjon av klimagassutslipp fra internasjonal skips­fart støtter opp under Paris-avtalen. | Løpende. |
| Arbeide internasjonalt for utskifting av brannslukkeskum med PFOS, PFOA og andre perfluorerte forbindelser (PFC`s perflour­inerte forbindelser). | Frist første innspill til MEPC 73 (høsten 2018). |
| Rapportere på oppfølgingen av IMOs retningslinjer om begro­ing av skip, og vurdere behovet for bindende inter­nasjonale krav. | Frist innen utgangen av 2018. |

# 5. Andre forutsetninger og krav

## 5.1 Fellesføring 2018: Arbeidslivskriminalitet

Offentlige oppdragsgivere har som innkjøpere av varer og tjenester et særskilt ansvar for å motvirke arbeidslivskriminalitet. Det forventes at offentlige virksomheter går foran i arbeidet med å fremme et seriøst arbeidsliv. Sjøfartsdirektoratet skal ved tildeling av oppdrag og i oppfølging av inngåtte kontrakter sikre at deres leverandører følger lover og regler. Sjøfartsdirektoratet skal i årsrapporten redegjøre for resultater fra oppfølging av inngåtte kontrakter og hvordan virksomhetens anskaffelser er innrettet for å gjennomføre dette hensynet.

Nærmere informasjon om fellesføring i tildelingsbrevene finnes på [Rundskriv om fellesføringen for 2018](https://www.regjeringen.no/no/dokumenter/rundskriv-til-fellesforing-i-tildelingsbrevene-for-2018/id2582294/?utm_source=www.regjeringen.no&utm_medium=epost&utm_campaign=nyhetsvarsel%2015.12.2017&utm_content=Statlig+forvaltning)

## 5.2. Føring sikkerhet og beredskap

Sjøfartsdirektoratet skal ha tilfredsstillende beredskap til å kunne håndtere uønskede hendelser. Nødvendig grunnsikring skal dokumenteres, øves og vedlikeholdes. Det forventes at Sjøfartsdirektoratet evaluerer og tar lærdom av øvelser og uønskede hendelser.

Sjøfartsdirektoratet skal ha god styring og kontroll med informasjonssikkerheten, som bidrar til beskyttelse av viktige verdier i direktoratet. Arbeidet må innrettes på en systematisk, målbar og dokumentert måte som en integrert del av virksomhetens øvrige internkontrollrutiner.

Sjøfartsdirektoratet skal gjøre rede for arbeidet med beredskap og informasjonssikkerhet i årsrapporten.

## 5.3 Føring mangfold og likestilling

Det er et mål for regjeringen at alle skal ha like muligheter og frihet til å treffe egne valg, uavhengig av kjønn, etnisitet, religion, nedsatt funksjonsevne og seksuell orientering. Offentlige myndigheter har plikt til å fremme likestilling og hindre diskriminering på sitt virkeområde. Det skal tilbys likeverdige tjenester til hele befolkningen. Ansatte bør også gjenspeile mangfoldet i befolkningen.

Departementet understreker at arbeidet for likestilling og mangfold videreføres i 2018, og det skal utarbeides strategier og tiltak på dette området. Arbeidet skal omtales i årsrapporten for 2018 og senere år. Departementet vil følge opp status for virksomhetens arbeid for å fremme likestilling og mangfold i styringsdialogen i løpet av året.

# 6. Budsjettvedtak og fullmakter for 2018

## 6.1 Budsjettvedtak

For Sjøfartsdirektoratet er det fattet budsjettvedtak på kap 909, 910, 1422 og 3910.

*Utgifter – Nærings- og fiskeridepartementet*

|  |  |  |  |
| --- | --- | --- | --- |
| *Kap. 909* | | *Tiltak for sysselsetting av sjøfolk* | *Beløp* |
| *Post 73* | | *Tilskudd til sysselsetting av sjøfolk, overslagsbevilgning* | *2 030 000* |
| *Sum kap. 909* |  | | *2 030 000* |

Det er vedtatt følgende tilskuddsmodeller i 2018:

* Tilskudd for arbeidstakere på skip i NOR
* Tilskudd for arbeidstakere på petroleumsskip i NOR
* Tilskudd for arbeidstakere på passasjerskip i utenriksfart i NOR
* Tilskudd for arbeidstakere som inngår i skipets sikkerhetsbemanning på skip i NOR som betjener strekningen Bergen-Kirkenes
* Tilskudd for arbeidstakere som inngår i skipets sikkerhetsbemanning på seilskip i NOR
* Tilskudd for arbeidstakere på skip i NIS
* Tilskudd for arbeidstakere på NIS lasteskip i utenriksfart
* Tilskudd for arbeidstakere som inngår i skipets sikkerhetsbemanning på passasjerskip i utenriksfart i NIS (ikke trådt i kraft)
* Tilskudd for arbeidstakere på konstruksjonsskip i NIS

For tilskuddsmodellene for petroleumsskip i NOR, passasjerskip i utenriksfart i NIS og NIS konstruksjonsskip er tilskudd begrenset til 212 000 kroner per arbeidstaker i 2018. Tilskudd under modellen for skip i NIS er begrenset til 26 pst. av innbetalt forskuddstrekk av skatt, arbeidsgiveravgift og trygdeavgift per arbeidstaker.

Tilskuddsordningen er godkjent av EFTAs overvåkningsorgan (ESA), med unntak av tilskuddsmodellen for arbeidstakere på passasjerskip i utenriksfart i NIS.

|  |  |  |
| --- | --- | --- |
| *Kap. 910* | *Sjøfartsdirektoratet* | *Beløp* |
| *Post 01* | *Driftsutgifter* | *386 240* |
| *Sum kap. 910* |  | *386 240* |

*Utgifter – Klima – og miljøverndepartementet*

|  |  |  |
| --- | --- | --- |
| *Kap. 1422* | *Sjøfartsdirektoratet* | *Beløp* |
| *Post 21* | *Driftsutgifter* | *5 427* |
| *Sum kap. 1422* |  | *5 427* |

*Inntekter – Nærings- og fiskeridepartementet*

|  |  |  |
| --- | --- | --- |
| *Kap. 3910* | *Sjøfartsdirektoratet* | *Beløp* |
| *Post 01* | *Gebyrer for skip og flyttbare innretninger i NOR* | *182 729* |
| *Post 02* | *Maritime personellsertifikater* | *13 972* |
| *Post 03* | *Diverse inntekter* | *400* |
| *Post 04* | *Gebyrer for skip i NIS* | *51 911* |
| *Post 86* | *Overtredelsesgebyr og tvangsmulkt* | *4 800* |
| *Sum kap. 3910* |  | *253 812* |

Sjøfartsdirektoratet har ansvar for å planlegge virksomheten i 2018 innenfor de bevilgnings­rammer som er gitt i dette brevet (jf. Reglement for økonomistyring i staten § 9 og Bestem­melser om økonomistyring i staten, pkt. 2.2).

Det følger av § 5 i Stortingets bevilgningsreglement at utgiftsbevilgninger ikke kan over­skrides eller brukes til andre formål enn forutsatt av Stortinget, med mindre det er gitt

eks­plisitt fullmakt om noe annet, jf. punkt 5.2 under.

## 6.2 Budsjettfullmakter

Merinntektsfullmakt

Sjøfartsdirektoratet kan overskride bevilgningen under kap. 910 post 01 mot tilsvarende merinntekt under kap. 910 post 03.

Merinntekter som gir grunnlag for overskridelse, skal også dekke merverdiavgift knyttet til overskridelse som utgiftsføres på kap. 1633, post 01.

Merinntekter og eventuelle mindreinntekter tas med i beregningen av overføring av ubrukt bevilgning til etterfølgende år. Se Finansdepartementets rundskriv R-110 for mer informasjon.

## 6.3 Finansielt rammeverk

Det vises til Bestemmelsene om økonomistyring i staten pkt. 3.4.2. Sjøfartsdirektoratet skal anvende kontantprinsippet i sitt virksomhetsregnskap.

## 6.4 Tildeling

I tråd med kravene i § 7 i Reglement for økonomistyring i staten og føringene gitt i dette tildelings­brevet, blir bevilgningene på kapitlene 909, 910, 1422 og 3910 stilt til disposisjon for Sjøfartsdirektoratet.

Med hilsen

|  |  |
| --- | --- |
| Birgit Løyland (e.f.)  ekspedisjonssjef | Gaute Sivertsen  avdelingsdirektør |

Dokumentet er elektronisk signert og har derfor ikke håndskrevne signaturer

Kopi: Riksrevisjonen, Klima- og miljøverndepartementet